钦定古今图书集成/明伦汇编/官常典/第600卷 > 《故提刑赵公夫人杨君新阡碣铭》
## 钦定古今图书集成/明伦汇编/官常典/第600卷 > 《故提刑赵公夫人杨君新阡碣铭》

元姚燧

维蔚州蜚狐赵氏，系不可远，本，繇今江西湖东道肃
政廉访使秉政而上，推得二世祖崑，金帅府评事，卒
葬其乡。二子：珪、琎。珪将万夫戍蜚狐，后迁刺蠡州，留
琎在乡守舍天马南牧，度形势不支，倡县民以城下
之。从太师国王徇地至蠡，其刺犹城守，炮杀王悍将
萧大夫，王恚，欲坑城，公请以身赎母兄死。王哀之，并
全蠡民，以战绩每最，进冀州元帅，虎符复推与其兄，
廷议多其悌让，改公冀州军民总管，别锡虎符入觐，
受知睿宗，承制监易州，再迁行省中都，金平监中山
府。当宪庙世，世祖方渊龙，收召闻望之臣，求治道之
宜。今者置经略司于河之南，宣抚司从宜府于陕之
西，行部于秦，都漕于卫，东西二千里，“道不拾遗。”而邢
则今中书右丞相之祖封国，政弛民散，最号弗治。求
潜藩制官，惟岁入其贡赋，为置安抚司。后邢易为顺
德，升州为府，乃以近故太师广平王从祖脱兀妥与
公为断事官，位安抚上。公年盛彊，俾与开国勋臣苗
胄为友，则潜藩期任公者，已不小矣。世祖践极，制监
真定路，位总管上。俄迁顺天路宣慰使。肇置四道提
刑按察司，以公使燕南、河北，转使河北、河南，累章请
老，不可，年七十九，始听归。卒年八十三，以监中山，有
田朱固乡，不返葬飞狐即茔是乡尧封原，亦昭时崇
显寿考人也。夫人既同享有其乐，公当不恙，亦以官
植业顺德，尽析秉政。夫人从养及子，贵食其禄以终，
年八十二，不及公才一年，何寿考萃是一门哉？因惟
女子，天父天夫者也。父不能必子之贵，能之者夫子
焉耳，而难其全。今之储才将相系望海内者，每在乎
风纪之官。夫人以提刑使之妻，而母廉访使。《诗》曰：“教
诲尔子，式谷似之。”彼奕叶袭芳，不陨世德，夫人之功，
亦鲜俪哉！古邦君之妻，邦人曰小君。礼，士“丧妾不得
匹其夫，必曰君，妻曰女君。”后世封羊祜妻为万岁乡
君，则令甲郡县君之原可为。今不敢氏夫人而君君
之。凡其不反葬中山，即别茔顺德李马村，若不同穴，
《记》称合葬，非古也。因求之，吾家嶲州都督文献公，开
元宰相考也，葬陕之峡石，百官咸会焉。及妣夫人刘
卒，则葬万安山。万安，嵩高“西趾，去峡石二百里耳。以
唐相之贵，月入俸钱三千缗，有力不足于至哉？”则不
合祔者，亦从古也。今秉政斯兆，未必始亦由此。燧以
其于古有征，为发之。夫人生三男二女，男秉政、秉彝秉衷。女适焦简周某，孙男女九人。秉政。又曰：“吾他日
亦域是，尝闻诸师，古人不讳死，惟不趋取死之途。今
之人鼎鼎”焉惟死途之趋复苦讳死亦惑哉！如师之
言，则秉政不徇流俗，语身后事于其生亦庶几古达
者也。铭曰：“襄国所直，赵南魏北，其西太行，冀方四塞。
求田惟良，宜莫如襄。衍沃平平，千里其疆。生家其间，
没即斯瘗。奚取日者，风水焉泥？孰陪平原，如阜而尊。
左之右之，昭妇穆孙。天厚其门，既寿既祉，流泽渊渊，
未艾来只。世生显人，如夫如子。”